I. BEVEZETÉS

A hatékony és valódi biztonsági unió megvalósításáról szóló harmadik havi jelentés két fő pillér mentén vizsgálja az eddigi fejleményeket: a terrorizmus és a szervezett bűnözés elleni küzdelem, illetve az azokat támogató eszközök felszámolása; valamint az e fenyegetéssel szembeni védelmünk megerősítése és rezilienciánk kiépítése. A december 19-i berlini gyáva és aljas támadás, valamint a 2016 folyamán elkövetett egyéb szörnyű merényletek nem engedik feledni, hogy sebezhetők vagyunk és továbbra is együtt kell működnünk kollektív biztonságunk megerősítése érdekében, hogy meg tudjuk védeni szabadságainkat és életmódunkat. A mostani beszámolási időszakban kézzelfogható előrelépéseket tettünk afelé, hogy minél jobban leszűkítsük a terroristák és támogatóik mozgásterét. Ez a jelentés ismerteti a terrorizmusfinanszírozás elleni új csomagot, amelynek mai elfogadása fontos lépés a terrorizmust fenntartó finanszírozási források felszámolása felé. A terroristák mozgásterének további csökkentése céljából a Bizottság egy olyan javaslatcsomag elfogadásával kívánja javítani az információcserét, amely a Schengeni Információs Rendszer hatékonyságának és eredményességének fokozását célozza. A jelenlegi beszámolási időszakban ugyancsak lényeges előrelépés történt a terrorizmussal és a szervezett bűnözéssel szembeni fellépést, illetve a határaink biztonságának megerősítését célzó uniós jogalkotási kezdeményezések terén. Az Európai Parlament és a Tanács politikai megállapodást ért el a terrorizmus elleni küzdelemről szóló irányelvről, a tűzfegyverekről szóló irányelv felülvizsgálatáról és a Schengeni határellenőrzési kódex felülvizsgálatáról, aminek nyomán lehetővé válik az uniós polgárok szisztematikus ellenőrzése.

Szintén kiemelkedő eredmények születtek az online radikalizálódás elleni küzdelem terén. Az Európai Uniós Internetfórum második magas szintű ülésén a fő internetes platformok bejelentették a hasítófüggvények megosztására irányuló kezdeményezés elindítását, amelynek keretében a részt vevő vállalatok terrorista tartalmak felderítésére és tartós eltávolítására használhatják majd a hasítófüggvényeket. Ez az új eszköz a várakozások szerint még szigorúbban fogja korlátozni a terrorista szervezetek hozzáférését a propaganda, a toborzás és a radikalizálás céljából használt egyik kulcsfontosságú médiumhoz. Emellett az Internetfórum ülése alkalmával a Bizottság elindította a civil társadalom szerepvállalását támogató programot, amely 10 millió EUR-s keretből nyújt támogatást a civil társadalmi partnereknek, hogy megerősítsék az eredményes alternatív narratívák jelenlétét az online környezetben.

Számos más területen is jelentős előrelépés történt. Az uniós utasnyilvántartási adatállományról (PNR) szóló irányelv maradéktalan és időben történő végrehajtásának meghatározó jelentőségére való tekintettel a Bizottság előterjesztette a PNR végrehajtási tervét, amely iránymutatásul szolgál a tagállamoknak. A Bizottság továbbá bemutatta az úti okmányokkal való visszaélések elleni uniós fellépés megerősítését célzó cselekvési tervet. Ebben operatív ajánlásokat fogalmaz meg a tagállamok számára az úti okmányokkal való visszaélés egyre növekvő problémájának kezelése érdekében, és kitér többek között a személyazonosság nyilvántartásba vételére, valamint az okmányok kiadására, előállítására és ellenőrzésére is. Végül, a polgárok támogatása és a kritikus infrastruktúrák megerősítése érdekében a Bizottság az energiaunióról szóló, november 30-án elfogadott csomagban foglalkozik energiahálózataink biztonságának kérdésével. A csomag célja, hogy támogatást nyújtson a tagállamoknak az uniós villamosenergia-rendszerekkel kapcsolatos kockázatértékelések, a kockázatra való felkészültség és a válsághelyzetek kezelése terén.

II. ÚJ UNIÓS JOGSZABÁLYOK A TERRORIZMUS ÉS A SZERVEZETT BŰNÖZÉS ELLENI KÜZDELEM TERÉN

Terrorista bűncselekmények

Az Európai Parlament és a Tanács intenzív tárgyalási folyamat eredményeképp november 17-én politikai megállapodásra jutott a terrorizmus elleni küzdelemről szóló irányelvre irányuló, 2015 decemberében előterjesztett bizottsági javaslatról. Ez meghatározó lépés a terroristákkal és az őket támogató szereplőkkel szembeni küzdelmünkben. Az irányelv egységes szerkezetbe foglalja a terrorista cselekmények bűncselekménynek minősítésére vonatkozó hatályos uniós jogszabályokat és a meglévő nemzetközi normákat, továbbá a terrorizmussal kapcsolatos „új” bűncselekményeket is meghatároz, amilyen például a terrorizmus finanszírozása, a terrorista cselekmény végrehajtása vagy kiképzőtáborban való részvétel céljából történő külföldre utazás, vagy az ilyen tevékenység utáni visszatérés, valamint a kiképzés vezetése vagy az abban való részvétel. Ez a külföldi terrorista harcosokkal szembeni fellépés kulcsfontosságú mozzanata. Az irányelv ezen túlmenően arról is rendelkezik, hogy a tájékoztatás, a támogatás és a védelem biztosítása tekintetében egyaránt ki kell elégíteni a terrorizmus áldozatainak különleges igényeit. Most az Európai Parlamentnek és a Tanácsnak mielőbb formálisan el kell fogadnia a jogszabály szövegét, majd ezt követően a tagállamoknak 18 hónapos végrehajtási időszak áll rendelkezésükre.

Tűzfegyverek ellenőrzése

A Bizottság 2015. novemberi javaslata, valamint az Európai Parlamentnek és a Tanácsnak szóló ismételt felkérések nyomán a társjogalkotók 2016. december 13-án politikai megállapodást alakítottak ki a tűzfegyverekről szóló uniós irányelv felülvizsgálatáról. Ezzel meghatározó előrelépés történt a katonai szintű támadófegyverekhez való legális hozzáférés megszüntetése felé. A felülvizsgált irányelv kiterjeszti a legszigorúbb, A kategóriájú ellenőrzés alá tartozó, tiltott fegyverek körét: ide sorolja többek között a félautomatává alakított automata fegyvereket és a nagy kapacitású tölténytárral, illetve töltőszerkezettel rendelkező félautomata fegyvereket. A jövőben egyáltalán nem lesz lehetőség ilyen fegyverek vásárlására vagy forgalmazására, kivéve az engedéllyel rendelkezők egy igen szűk csoportját – például múzeumokat vagy sportlövészeket –, amely csoportnak szigorú biztonsági és ellenőrzési előírásoknak kell megfelelnie. Első ízben kerül bevezetésre a tölténytár kapacitására vonatkozó korlátozás mind a hosszú, mind a rövid félautomata csöves tűzfegyverek esetében, és a tűzfegyverek valamennyi alapvető alkotóeleme tekintetében kötelezővé válik a jelölés és a nyilvántartásba vétel.

A jogszerűen tartott tűzfegyverek ellenőrzésének szigorításával egyidejűleg a Bizottság a 2015–2019 közötti cselekvési tervben előirányzottaknak megfelelően a tűzfegyverek tiltott kereskedelme elleni küzdelem megerősítésére is törekszik, mindenekelőtt a Nyugat-Balkánon. A nyugat-balkáni érdekelt felekkel tartott december 16-i miniszteri találkozó fontos mérföldkő volt e tekintetben, és az Unió és a nyugat-balkáni országok közös nyilatkozatot fogadtak el, amely meghatározza a tűzfegyverek tiltott kereskedelme elleni küzdelem hatékonyságának fokozásához szükséges lépéseket európai és nyugat-balkáni viszonylatban egyaránt.

A Bizottság szintén tovább szigorította a robbanóanyag-prekurzorokra vonatkozó intézkedéseket, hogy a terroristák számára még inkább megnehezítse a robbanóanyagok jogellenes előállítása során használt nyersanyagokhoz való hozzáférést. A 98/2013/EU rendelet harmonizált szabályokat állapít meg a robbanóanyagok jogellenes előállítására visszaélésszerűen felhasználható anyagok vagy keverékek rendelkezésre bocsátására, behozatalára, birtoklására és felhasználására vonatkozóan annak érdekében, hogy korlátozza azok rendelkezésre állását a lakosság számára, és biztosítsa a gyanús tranzakciók megfelelő bejelentését az ellátási lánc egészére kiterjedően. Az alumíniumpor, a magnéziumpor és a magnézium-nitrát robbanóanyag-prekurzorként történő felhasználásának ellenőrzése céljából három felhatalmazáson alapuló rendeletet fogadtak el. E rendeletek szigorú bejelentési kötelezettséget írnak elő a prekurzoranyagok eladására vonatkozóan, ezáltal megelőzve ezen anyagok jogellenes házi robbanóanyag-előállítás céljából történő felhasználását.

Szisztematikus határforgalom-ellenőrzés

A harmadik országbeli állampolgárok tekintetében már jelenleg is szisztematikus okmány- és biztonsági ellenőrzésre kerül sor az Unióba való beutazáskor a releváns adatbázisok felhasználásával. A Schengeni határellenőrzési kódex célzott reformja, amelyet a társjogalkotók december 5-én hagytak jóvá, az uniós polgárok vonatkozásában is kötelezővé teszi a releváns adatbázisok segítségével végzett szisztematikus ellenőrzést. Ezen túlmenően a harmadik országbeli állampolgárokat ezentúl az Unióból való kilépéskor is szisztematikusan ellenőrzik majd a Schengeni Információs Rendszerben (SIS) és az Interpol ellopott és elveszett úti okmányokat tartalmazó adatbázisában. Ez a változás segíteni fogja valamennyi olyan körözött egyén felderítését, akivel kapcsolatban figyelmeztető jelzést adtak ki, beleértve a külföldi terrorista harcosokat is.

III. A TERRORIZMUSFINANSZÍROZÁS ELLENI KÜZDELEM FOKOZÁSÁRÓL SZÓLÓ CSELEKVÉSI TERV VÉGREHAJTÁSA